Anketa
|Čo očakávate od novej vlády v oblasti starostlivosti o krajanov?|
|Navýšenie financií na krajanské aktivity|
|47%|
|Voľby internetom|
|14%|
|Zastúpenie krajanov v parlamentnom výbore|
|13%|
|Lepšia spolupráca Úradu pre Slovákov žijúcich v zahraničí s krajanmi|
|18%|
|Zastúpenie krajanov v komisii pre rozdelenie grantov|
|8%|
|Počet hlasujúcich: 15990|
Zomrel Michal Dočolomanský
Svoj boj o život definitívne prehral známy slovenský herec Michal Dočolomanský. Nezabudnuteľný predstaviteľ Jánošíka z muzikálu Na skle maľované podľahol zákernej rakovine pľúc vo veku 66 rokov.
Narodil 25. marca 1942 v obci Niedzica v dnešnom Poľsku. Na konci druhej svetovej vojny sa dvanásťčlenná rodina na čele s učiteľom Rudolfom Dočolomanským a matkou Florianou rumunského pôvodu presťahovala do Svätého Jura. Tu trinásťročnému Michalovi učaroval svet javiska. V ochotníckom divadle si zahral prvú hlavnú úlohu v Andersenovej rozprávke Snehová kráľovná.
Po ukončení základnej školy sa vyučil za automechanika. Herectvo absolvoval s červeným diplomom v roku 1964 na Vysokej škole múzických umení v Bratislave a od augusta toho istého roku bol členom činohry Slovenského národného divadla.
Najžiadanejší slovenský herec
V sedemdesiatych a osemdesiatych rokoch patril Michal Dočolomanský k najžiadanejším slovenským hercom. V tomto období účinkoval napríklad v dráme Medená veža, Bačova žena, ale aj v dobrodružno-historickom seriáli Adam Šangala.Veľký úspech mu priniesol televízny film podľa románu Františka Hečka Červené víno,ale aj komédia Sváko Ragan a rola neporaziteľného súkromného detektíva Nicka Cartera v krimi komédii Adéla ještě nevečeřela.
Okrem ďalších desiatok filmov si zahral Valenta Pichandu v Jakubiskovej Tisícročnej včele a šesťdielnom televíznom filme na motívy historického románu Hany Zelinovej Alžbetin dvor. Ostatných desať rokov 20. storočia účinkoval vo filmoch Corpus delicti, Manželstvo na cimpr-campr či Domovníkov syn. V roku 1997 dostal úlohu v úspešnom českom komediálnom seriáli Četnické humoresky a o rok neskôr aj v slovenskom seriáli Horská služba. V roku 2002 účinkoval v ďalšom českom filme Perníková věž.
Jeho herecké kvality vyzdvihol minulý rok aj prezident Ivan Gašparovič, ktorý ho ocenil Radom Ľudovíta Štúra I. triedy - za mimoriadne zásluhy v oblasti politiky, rozvoja Slovenska a za mimoriadne významné šírenie dobrého mena v zahraničí. V tom istom roku získal cenu Literárneho fondu za celoživotnú tvorbu. K jeho koníčkom roky patrilo bezmotorové lietanie a automobilové pretekanie.
Nezabudnuteľný Jánošík
Verejnosť si ho asi najviac zapamätá ako Jánošíka v slávnom muzikáli Ernesta Brylla a Katerzyny Gärtnerovej Na skle maľované. Do tejto úlohy ho obsadil v roku 1974 režisér Karok Zachar. V roku 1999 bola už 555. repríza a Dočolomanský bol jedným z troch hercov z pôvodného obsadenia.
Reakcie kolegov
Milan Lasica, humorista a herec
"On bol jedinečná osobnosť. To je vzácny prípad, keď je niekto fešák a súčasne má komický talent."
Maroš Kramár, herec
"Bol veľká československá hviezda. Bol známy tak na Slovensku, ako aj v Čechách. A bol podľa mňa, ako som ho ja poznal, bol neuveriteľne skromný človek. Nikdy sa nehral na hviezdu, on bol hviezda, ale bol veľmi skromný."
Magdaléna Vášáryová, herečka, poslankyňa parlamentu
"Stretla som ho pred dvoma mesiacmi a sme sa rozlúčili, obaja sme vedeli, že sa už neuvidíme. Som rada, že sa dlho netrápil."
Ladislav Chudík, herec
"Je mi teraz nesmierne smutno a ťažko, lebo viete, keď tá stará generácia sa už vytráca, tak to je, ako keď rieka tečie a odchádza do mora, my zase odchádzame do zeme. Ale keď sú to mladí a mladší, tak to strašne bolí."
Květa Fialová, česká herečka, ktorá si s Dočolomanským zahrala napríklad vo filme Adéla ešte nevečerala
"Tiež som ho poznala z Bratislavy, keď sme v totáči nakrúcali na Slovensku. Bol to báječný chlapec. Bol úžasný, miláčik to bol."
Milan Šteindler, český režisér, ktorý s Dočolomanským v roku 2002 natočil film Perníkova veža
"Je to pre mňa veľmi ťažké. Bol vynikajúci herec, ktorý bol schopný zahrať úplne všetko od komédie až po tragédiu, a hral to skvele, keď si spomeniem napríklad na film Adéla ešte nevečerala."
hak
26.08.2008